Russell glimlag breed in BrasiliëGeorge Russell het met die louere in Brasilië weggejaag. Foto: DPPI via AFP. George Russell het vir die eerste keer in sy loopbaan ŉ F1-wedren gewen toe die geruite vlag gister vir hom in São Paulo geswaai is. Die jong Brit het Saterdag ook met die louere tydens die blitsren weggejaag. “Dit is ŉ ongelooflike gevoel en ek wil die hele span vir hul insette bedank – sonder hulle sou hierdie oorwinning nie moontlik gewees het nie,” het Russell gesê. Sy Mercedes-spanmaat, Lewis Hamilton, het tweede oor die wenstreep gejaag en die span is nou binne trefafstand van Ferrari op die vervaardigerspunteleer. Volgens Russell was die ervare Hamilton – wat vanjaar nog nie ŉ wedren kon wen nie – ŉ krag waarmee daar rekening gehou moes word. “Lewis was deksels vinnig en toe ek later sien dat ŉ veiligheidsmotor ŉ invloed op die wedren gaan hê, het ek geweet dat ek my storie sal moet ken om hom in toom te hou. Hy het my onder kwaai druk geplaas en ek is baie dankbaar dat ek uiteindelik kon wen.” Mercedes se vertoning in Brasilië was hul beste spanpoging sedert 2020, toe Hamilton en Valtteri Bottas eerste en tweede in Italië klaargemaak het. Soak it in, @GeorgeRussell63 ????#BrazilGP #F1 @MercedesAMGF1 pic.twitter.com/M2yyOd2424 — Formula 1 (@F1) November 14, 2022 Dan het dinge nie so goed met Red Bull gegaan nie. Beamptes het bevind dat Verstappen die skuldige party was nadat hy vroeg in die wedren swaarde met Hamilton gekruis het. Hy is met ŉ paar sekondes beboet en moes met ŉ uiteindelike sesde plek tevrede wees. “Ek het probeer om hom aan sy buitekant verby te steek, maar ek het dadelik geweet dat hy nie vir my genoeg plek sal gee nie. Dit het hom heel waarskynlik van ŉ eerste plek beroof, terwyl ek met vyf sekondes beboet is,” het die Nederlander gesê. Verstappen wou ook nie later in die wedren terugstaan sodat Sergio Perez meer punte kon verdien nie. Die Mexikaanse renjaer is in ŉ kwaai tweestryd met Charles Leclerc om die tweede plek op die jaerspunteleer gewikkel. “Ek het met die span gesels en ek glo dat hulle begrip vir my optrede het – dit is goed om eerlik met mekaar te wees. Abu Dhabi is die volgende avontuur wat op ons wag en ons sal natuurlik probeer om die wedren te wen, maar as daar ŉ geleentheid is om vir Sergio te help, sal ek dit doen.” Uitslae: Jaerspunteleer: Vervaardigerspunteleer: